Swanepoel sink Pumas-skip al skoppendDie Pumas se Pieter van Vuren se vir Marnus Schoeman die stryd aan. Foto: GB Jordaan. Laat ons nie doekies omdraai nie: die Pumas kán rugby speel. Hulle sal egter nog moet leer om die uitklophou te plant en nie net die spanne die skrik op die lyf te jaag nie. Die Laevelders het gisteraand in die 68ste minuut op Ellispark nog met ses punte teen die Leeus voorgeloop, maar die Johannesburgers het uiteindelik dié vriendskaplike kragmeting met 32–28 gewen. Daar was ’n paar redes vir die tuisspan se sukses; benewens deursettingsvermoë en durf, natuurlik. Jannie du Plessis het, soos ’n dokter wat sy sout werd is, die Leeus se skrum kom stabiliseer nadat die Pumas se Morgan Naudé weer eens ’n barshou gespeel het. Dan het Tiaan Swanepoel se skuif van heelagter na losskakel seepglad verloop en hy was in die kol met twee doel- en ses strafskoppe. Om 22 punte in só ’n wedstryd aan te teken was uiteindelik die verskil tussen die twee spanne. Foto: GB Jordaan. Die Pumas het Eddie Fouché op losskakel terugverwelkom nadat hy verlede jaar ernstig teen die Stormers in die Unlocked-reeks beseer is, terwyl hul voorspelers uitstekende werk naby die Leeus se doellyn verrig het. Maar oudergewoonte het hulle ’n oorwinning teen ’n groot unie weer deur hul vingers laat glip. Een van die dae gaan die Pumas egter begin om vir die volle 80 minute die septer te swaai en dán gaan die vonke in Suid-Afrikaanse rugby spat. Leeus: Drieë: Morné van den Berg en MJ Pelser. Doelskoppe: Tiaan Swanepoel (2). Strafskoppe: Swanepoel (6). Pumas: Drieë: Simon Westraadt, AJ Mgijima en AJ le Roux. Doelskoppe: Eddie Fouché en Ginter Smuts. Strafskoppe: Fouché (3). 2️⃣2️⃣ points from the boot of Tiaan Swanepoel secured the Lions victory over the New Nation Pumas in a wet Joburg???? Match report here: https://t.co/8R0blSCIf1@LionsRugbyCo @StevalPumas pic.twitter.com/GwoYTNt5kD — Springboks (@Springboks) February 26, 2021